O **estreito de Singapur** (en chinés: 新加坡海峡, *Xīnjiāpō Hǎixiá*; en inglés: *Singapore Strait* ou *Straits of Singapore*; en malaio: *Selat Singapur*), é un longo estreito mariño do sueste asiático localizado no extremo meridional da península malaia, entre a illa de Singapur, ao norte, e varias das illas do arquipélago de Riau, pertencentes a Indonesia, ao sur.

Xeografía
---------

O estreito de Singapur é unha vía navegable de augas profundas que conecta o sur do mar da China Meridional, ao leste, co estreito de Malaca, ao oeste, unha ruta obrigada para todo o tráfico marítimo que vincula o océano Pacífico e o océano Índico, polo que é unha zona de altísima densidade de navegación, xa que proporciona o paso ás augas profundas do porto de Singapur. Ten unha lonxitude de 105 km de leste a oeste e 16 km de norte a sur, e nel atópanse moitas pequenas illas.

A fronteira de Indonesia e Singapur atópase ao longo dos estreitos. Na súa beira norte atópase o porto de Singapur (*Keppel Harbour*) un dos maiores do mundo en canto a volume de carga movida anualmente. O estreito bifúrcase cara ao sur nos estreitos de Durian e Riau, que atravesan as illas Riau, de Indonesia. O estreito de Johor separa a illa de Singapur da península de Malaisia. A profundidade do estreito de Singapur define o calado máximo dos buques que pasan polo estreito de Malaca, e a clase de buques Malaccamax. O faro Horsburgh, instalado na illa Pulau Batu, serve de recalada para cando se chega desde o leste ou o norte

Delimitación da IHO
-------------------

A máis alta autoridade internacional en materia de delimitación de mares para os efectos de navegación marítima, a Organización Hidrográfica Internacional (*International Hydrographic Organization*, IHO), considera o estreito de Singapur como un dos seus mares, que forma parte do conxunto de "estreitos de Malaca e Singapur". Na súa publicación de referencia mundial, "Limits of oceans and seas" (*Límites de océanos e mares*, 3ª edición de 1953), asígnalle o número de identificación 46b e defíneo da forma seguinte:

> 
> 
> *No oeste*.  
> O límite oriental do Estreito de Malaca [unha liña que une Tanjong Piai (Bulus), o extremo sur da península de Malaca (1°16'N, 103°31'E) e The Brothers (1°11.5'N, 103°21'E) e desde alí a Klein Karimoen (1°10'N, 103°23.5'E)].
>   
> *No leste*.  
> Unha liña que une Tanjong Datok, a punta sueste de Johor (1°22'N, 104°17'E) a través dos arrecifes de Horsburgh até Pulo Koko, o extremo nororiental da illa de Bintan (1°13.5'N, 104°35'E).  
> *No norte*.  
> A beira sur da illa de Singapur, banco de Johor e a costa sueste da península de Malaca.  
> *No sur*.  
> Unha liña que une Klein Karimoen con Pulo Pemping Besar (1°06.5'N, 103°47.5'E) e dende alí ao longo da costa norte das illas de Batam e Bintan até Pulo Koko.
> 
>

Notas
-----

1. ↑  Limits of oceans and seas[*Ligazón morta*]

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Estreito de Singapur Modificar a ligazón no Wikidata*** |

### Outros artigos

* Estreito de Johor

|  |  |
| --- | --- |
| Control de autoridades | 
* Wd: Q205655
* WorldCat
* VIAF: 244725183
* EBID: ID
* GEC: 0062881
* GeoNames: 1880132
* GND: 4477639-1
* NKC: ge1154431
* TGN: 1115257

 |